钦定古今图书集成/理学汇编/学行典/第087卷 > 《人不学不知道赋》〈以学然后知不足为韵〉阙名
## 钦定古今图书集成/理学汇编/学行典/第087卷 > 《人不学不知道赋》〈以学然后知不足为韵〉阙名

君子之为道也，敦《诗》《书》，阅《礼》乐，俾其润身而浴德，克
己而志学。亦犹嘉肴在器，良玉抱璞。肴之知味，既因
于尝；玉之成功，必由于琢。物既有旃，士亦宜然。知此
道者，必勤学焉。若夫即其讲肄，齿以胄筵，儒风是习，
素业斯传。以《三坟》《五典》为本，以八索、《九丘》为先，存乎
博奥，究其精妍，渔猎乎六籍之内，牢笼乎百氏之前，
得用而行，将陈力于休明之代；自强不息，必苦节于
少壮之年。于是慎择其师，审取其友，师之严则尊敬
而靡懈，友之直则切磋而可久。志有所立，言无所苟，
讲道德必探其本源，进礼乐必尽其先后，故业就而
青紫可拾，器成而瑚琏自负。